Deron Williams

Deron Michael Williams, nado o 26 de xuño de 1984 en Parkersburg, Virxinia Occidental, é un xogador profesional de baloncesto estadounidense. Mide 1,91 metros, pesa 95 kg e xoga na posición de base.

 Traxectoria deportiva 
 Universidade 
Williams comezou a súa andaina no baloncesto universitario no ano 2002, incorporándose ao equipo da Universidade de Illinois. No seu primeiro ano foi titular en 30 dos 32 partidos, rematando na terceira posición da clasificación dos mellores pasadores da súa Conferencia, a Big Ten. No seu segundo ano mellorou a súa media anotadora de 6,3 a 14 puntos, pasando a liderar ao equipo neste apartado, e mellorou a súa porcentaxe de asistencias, pasando a dar 6,1 por partido. Foi elixido no mellor quinteto da súa conferencia tanto polos adestradores coma pola prensa especializada.

En 2005 levou ao seu equipo á Final da NCAA, onde perderon ante a Universidade de Carolina do Norte. Ao rematar a tempada, e un ano antes de finalizar a súa carreira universitaria, declarouse elixible para o Draft da NBA.

 Profesional 
Foi elixido na terceira posición do Draft da NBA de 2005 polos Utah Jazz, por detrás do australiano Andrew Bogut e de Marvin Williams. Comezou a súa primeira tempada coma profesional dende o banco, aínda que pouco a pouco foi entrando no quinteto titular do equipo. Rematou a súa tempada de novato con 10,8 puntos e 4,5 asistencias, o que fixo que fora elixido no mellor quinteto de rookies do ano. Deron comezou a tempada 2006-2007 coma titular, e os Jazz tiveron o mellor arranque da súa historia, con 12 partidos gañados por 1 perdido. Esta foi a tempada da súa confirmación, conseguindo ademais 5 dobres-dobres e rematando o ano con 16,2 puntos e 9,3 asistencias de media. Nos seus dous primeiros anos coma profesional participou en ámbolos dous no Rookie Challenge do All-Star Weekend, o partido entre novatos e xogadores de segundo ano da festa anual da NBA.

O seu terceiro ano na NBA foi a súa tempada de maior recoñecemento. Converteuse na estrela do equipo xunto a Carlos Boozer e aumentou as súas estadísticas ata chegar aos 18,8 puntos e 10,5 asistencias, facendo así un dobre-dobre de media. Por isto e por conseguir que os Utah Jazz se clasificaran no 5º posto da súa conferencia foi incluído no segundo mellor quinteto da NBA. Acudiu, tamén ao concurso de habilidades do All Star da NBA. Na eliminatorias polo título o equipo caeu eliminado en Semifinais de Conferencia ante Los Angeles Lakers por 4-2.

No ano 2008 celebráronse en Pequín as Olimpíadas, e Deron foi escollido para formar parte do equipo estadounidense de baloncesto, que formara un dos mellores conxuntos da súa historia. Tras un torneo moi exitoso os norteamericanos conseguiron o ouro olímpico. Na tempada tempada 2008-09 os Jazz sufriron un descenso na clasificación por mor das constantes lesións dos seus principais xogadores e a falta de ritmo do equipo (Carlos Boozer, Deron Williams e Andrei Kirilenko perdéronse: 45, 14 e 15 encontros, respectivamente). Williams mantivo o nivel das súas estadísticas con 19,4 puntos e 10,7 asistencias. Nos playoffs da NBA volveron ser eliminados polos Lakers por un contundente 4 a 1.

 Logros persoais 
 Elixido no mellor quinteto de rookies en 2006.
 Seleccionado para participar no T-Mobile Rookie Challenge de Las Vegas na tempada 2006 - 2007.
 O 16 de febreiro de 2008, durante o concurso de habilidades do All-Star da NBA, conseguiu bater o récord e proclamourse campión, cun tempo de 25,5 segundos.
 Conseguiu unha medalla de oro olímpica no 2008 co equipo de baloncesto dos EEUU.
 Foi incluído no segundo mellor quinteto do ano 2008 xunto a Amar'e Stoudemire, Dirk Nowitzki, Tim Duncan e Steve Nash.

 Véxase tamén 
 Ligazóns externas 
 Perfil en NBA.com 
 Estatísticas en BasketballReference.com  

Categoría:Nados en 1984
Categoría:Nados en Virxinia Occidental
Categoría:Bases de baloncesto
Categoría:Xogadores de baloncesto da NBA
Categoría:Xogadores de baloncesto olímpicos dos Estados Unidos de América
Categoría:Eleccións no Draft da NBA dos Utah Jazz
Categoría:Xogadores dos Utah Jazz
Categoría:Xogadores dos New Jersey Nets
Categoría:Xogadores dos Brooklyn Nets
Categoría:Xogadores do Beşiktaş JK (baloncesto)
Categoría:Xogadores dos Dallas Mavericks
Categoría:Xogadores dos Cleveland Cavaliers
Categoría:Xogadores de baloncesto nos Xogos Olímpicos de 2008
Categoría:Xogadores de baloncesto nos Xogos Olímpicos de 2012
Categoría:Medallistas nos Xogos Olímpicos de 2008
Categoría:Medallistas nos Xogos Olímpicos de 2012
Categoría:Medallistas olímpicos de ouro polos Estados Unidos de América
Categoría:Medallistas olímpicos en baloncesto